Illum il-Kunsill adotta miżuri ta' emerġenza biex jgħin lis-settur ferrovjarju fis-sitwazzjoni diffiċli attwali kkawżata mill-pandemija tal-coronavirus. Il-miżuri ser jagħtu lill-istati membri l-possibbiltà li jipprovdu serħan minn ċerti ħlasijiet għall-infrastruttura għall-kumpaniji ferrovjarji filwaqt li jiżguraw rimborż f'waqtu għall-fornituri tal-infrastruttura. Din id-deroga temporanja mir-regoli eżistenti dwar l-impożizzjoni ta' ħlasijiet għall-użu tal-infrastruttura ferrovjarja ser tapplika b'mod retroattiv mill-1 ta' Marzu 2020 sal-31 ta' Diċembru 2020, u tista' tiġi estiża jekk ikun meħtieġ. L-istati membri ser jgħarrfu lill-Kummissjoni bi kwalunkwe miżura li jieħdu, u l-Kummissjoni ser tagħmel din l-informazzjoni disponibbli pubblikament. Il-Kunsill adotta l-miżuri ta' emerġenza permezz ta' proċedura bil-miktub. It-test finali huwa r-riżultat tal-koordinazzjoni tal-pożizzjonijiet fl-ewwel qari bejn il-Parlament Ewropew u l-Kunsill. Il-Parlament ivvota dwar il-miżuri fis-17 ta' Settembru 2020. Huwa ppjanat li l-att legali jiġi ffirmat miż-żewġ istituzzjonijiet fil-marġini tas-sessjoni plenarja tal-Parlament il-ġimgħa d-dieħla u li jiġi ppubblikat fil-Ġurnal Uffiċjali tal-UE fit-12 ta' Ottubru. Ser jidħol fis-seħħ fil-jum wara li jiġi ppubblikat fil-Ġurnal Uffiċjali. Regolament li jistabbilixxi miżuri għal suq ferrovjarju sostenibbli fid-dawl tal-pandemija tal-COVID-19 Miżuri għat-trasport b'rabta mal-COVID-19: Il-Kunsill jaqbel dwar il-pożizzjoni tiegħu dwar derogi temporanji b'appoġġ għas-settur ferrovjarju (stqarrija għall-istampa 9 ta' Settembru 2020) COVID-19: Ivvjaġġar u trasport (informazzjoni ġenerali) Ivvjaġġar u trasport waqt il-pandemija tal-coronavirus (Kummissjoni Ewropea)